167 Στιχο-Ποιήματα αφιερωμένα στον Στέλιο Καζαντζίδη
2026-04-25 19:00 - 21:00 (Europe/Athens) | Πολιτιστικό Κέντρο Γιάννης Ρίτσος Αιγάλεω, Δημαρχείου 17 & Κουντουριώτου, Αιγάλεω, Αττική, 12242, Greece
Ο Δήμος Αιγάλεω και το Αρχείο Ιστορίας για το Αιγάλεω «Α.Ι.Γ.Α.», συνδιοργανώνουν τη μουσική παρουσίαση του βιβλίου των Γιώργου Μιχελάκου και Τάσου Κακλαμάνη με τίτλο «167 Στιχο-Ποιήματα αφιερωμένα στον Στέλιο Καζαντζίδη». Η εκδήλωση θα πραγματοποιηθεί το Σάββατο 25 Απριλίου, στις 19:00, στο Πνευματικό Κέντρο Αιγάλεω «ΓΙΑΝΝΗΣ ΡΙΤΣΟΣ» (Δημαρχείου 17 & Κουντουριώτου). Πρόκειται για μια ξεχωριστή βραδιά αφιερωμένη σε μία από τις σημαντικότερες μορφές του ελληνικού τραγουδιού, μέσα από έναν συνδυασμό λόγου και μουσικής.
Τα ποιήματα των δημιουργών συνομιλούν με το έργο και την παρακαταθήκη του Στέλιου Καζαντζίδη, αναδεικνύοντας τη διαχρονική απήχηση και τη βαθιά συναισθηματική του σύνδεση με το κοινό. Για το βιβλίο θα μιλήσουν οι Παναγιώτης Χατζηαντώνογλου, Γιώργος Κοντογιάννης και Κώστας Μπαλαχούτης, ενώ τον συντονισμό της εκδήλωσης θα έχει η Ευαγγελία Αγαπητού. Τη βραδιά θα πλαισιώσουν μουσικά οι Γιάννης Χαραλαμπάκης (κιθάρα / τραγούδι), Μάκης Βρακάς (μπαγλαμάς / τραγούδι), Σπύρος Βαδεν (μπουζούκι) και Δάνης Τζαμτζής (ακορντεόν), δημιουργώντας μια ατμόσφαιρα που θα αναδείξει με αυθεντικότητα το ύφος και τη δύναμη των τραγουδιών του μεγάλου ερμηνευτή.
Η εκδήλωση είναι ανοιχτή για το κοινό και θα τηρηθεί σειρά προτεραιότητας. Ο Δήμος Αιγάλεω συνεχίζει να στηρίζει δράσεις πολιτισμού που αναδεικνύουν τη συλλογική μνήμη και ενισχύουν τη σχέση της πόλης με την ελληνική μουσική και δημιουργία.

Η διαθήκη του Φιντέλ Κάστρο στη Νέα Σμύρνη
2026-04-25 19:00 - 21:00 | Δημοτική Βιβλιοθήκη Νέας Σμύρνης, Αϊδινίου 28, Νέα Σμύρνη, Αττική, 171 22, Greece
“Η διαθήκη του Φιντέλ Κάστρο” (Εκδόσεις “Ταξιδευτής”), μια επιλογή από τα τελευταία κείμενα του Κουβανού ηγέτη παρουσιάζεται το Σάββατο 25 Απριλίου ώρα 19:00 στη Δημοτική Βιβλιοθήκη (Αϊδινίου 28). Την εκδήλωση συνδιοργανώνουν ο Δήμος Νέας Σμύρνης, ο Πολιτιστικός Σύλλογος Χοσέ Μαρτί και οι Εκδόσεις “Ταξιδευτής”.
Πρόκειται για μία επετειακή έκδοση για 100 χρόνια από την γέννηση του Κάστρο για την οποία θα μιλήσουν ο εκδότης των εκδόσεων Ταξιδευτής Κώστας Παπαδόπουλος, ο Κώστας Ήσυχος, ο μεταφραστής του βιβλίου Βαγγέλης Γονατάς και ο Δημοτικός Σύμβουλος Λαζαρος Κικίδης.
Την εκδήλωση θα τιμήσει με την παρουσία του ο πρέσβης της Κούβας στη χώρα μας Aramis Fuente Hernandez.
Παράλληλα με την παρουσίαση του βιβλίου θα υπάρξει ενημέρωση για τα ταξίδια Αλληλεγγύης στην Κούβα και τους τρόπους συμπαράστασης στον Κουβανέζικο λαό.

Εκδήλωση μνήμης του αγώνα της ΕΟΚΑ
2026-04-25 19:00 - 21:00 | Α ΚΑΠΗ Δάφνης, Μιχαλακοπούλου 65, Δάφνη, Αττική, Greece
71 χρόνια από την έναρξη του αγώνα της ΕΟΚΑ
Φέτος συμπληρώθηκαν 71 χρόνια από την έναρξη του αγώνα της ΕΟΚΑ, η οποία ξεκίνησε την ένοπλη δράση της την 1η Απριλίου 1955, λίγους μήνες μετά το αδιέξοδο των διπλωματικών προσπαθειών για την Ένωση της Κύπρου με την Ελλάδα. Στόχος του αγώνα ήταν η ενσωμάτωση του νησιού στη μητέρα πατρίδα. Σήμερα, 71 χρόνια μετά, ο Δήμος Δάφνης-Υμηττού τιμά τους αγωνιστές της ΕΟΚΑ με μια επετειακή εκδήλωση μνήμης, το Σάββατο 25 Απριλίου 2026 και ώρα 19:00, στη Μιχαλοπούλειο Αίθουσα Πολλαπλών Χρήσεων (Α’ Κ.Α.Π.Η. Δάφνης).
Χαιρετισμούς θα απευθύνουν:

Νικόλαος Τσιλίφης, Δήμαρχος Δάφνης-Υμηττού
Λουκάς Ξενοφώντος, Μορφωτικός Σύμβουλος Κυπριακής Πρεσβείας

Κεντρική ομιλία:

Κωνσταντίνος Σαμάντης, Αντιδήμαρχος Πολιτισμού

Προβολή ταινίας τεκμηρίωσης για τη δράση της ΕΟΚΑ. Καλλιτεχνικό πρόγραμμα από τη χορωδία του Πολιτιστικού Συλλόγου «Η Κύπρος» υπό τον μαέστρο Νικόλαο Ροδίτη. Θα ακολουθήσει δεξίωση. Η εκδήλωση τελεί υπό την αιγίδα της Κυπριακής Πρεσβείας.

Νέοι Σολίστ στο Αετοπούλειο
2026-04-25 19:30 - 21:30 | Αετοπούλειο Πολιτιστικό Κέντρο – Δημοτική Βιβλιοθήκη Χαλανδρίου, Φιλικής Εταιρίας 11, Χαλάνδρι, Αττική, 15232, Greece
Νέοι Σολίστ στο Αετοπούλειο
Η Συμφωνική Ορχήστρα Νέων του Δήμου Χαλανδρίου φέρνει στην πόλη μια πανηγυρική «Μουσική Άνοιξη», με πρωταγωνιστές νέους μουσικούς. Αυτό το Σάββατο 25 Απριλίου, στις 19.30, τέσσερις νέοι πιανίστες έρχονται στο Αετοπούλειο, στο πλαίσιο κύκλου συναυλιών «Νέοι σολίστ», για να ερμηνεύουν έργα Beethoven, Mozart, Schubert, Schumann, Mendelssohn, Chopin, Lizt, Ravel, Debussy και Rachmaninov.
Παίρνουν μέρος οι:
Ethan Yuchen Xie
Νίκος Γονιδάκης
Αγγελική Γεωργά
Ειρήνη Πανταζοπούλου
Επιμέλεια- Διδασκαλία: Αγάθη Λεϊμονή
Αετοπούλειο Πολιτιστικό Κέντρο (Φιλικής Εταιρείας & Τομπάζη)
«Νέοι σολίστ στο Αετοπούλειο» για 3η χρονιά Οι εκδηλώσεις «Νέοι σολίστ στο Αετοπούλειο» αποτελούν συνέχεια και επέκταση του εγχειρήματος που ξεκίνησε με τη λειτουργία της Συμφωνικής Ορχήστρας Νέων, και έχουν στόχο να συνενώσουν νέους μουσικούς από το Χαλάνδρι -και όχι μόνο- και να διαδραματίσουν έναν αξιοσημείωτο ρόλο στη μουσική ζωή της Αθήνας. Συνεχίζεται για 3η χρονιά, ένας ευρύς κύκλος, με ρεσιτάλ πιάνου, βιολιού, τσέλου, κλαρινέτου, φλάουτου κ.α., όπως και μικρών συνόλων μουσικής δωματίου. Το κοινό θα έχει την ευκαιρία να απολαύσει νέους σολίστ που με τη νεανική δυναμικότητα προσδίδουν πάντα ένα ιδιαίτερο ενδιαφέρον στην ερμηνεία των μεγάλων έργων, παράλληλα δε, πετυχαίνουν με την παρουσία τους, να προσελκύουν ένα πολύχρωμο κοινό που επικοινωνεί ουσιαστικά με την παγκόσμια μουσική δημιουργία, όλων των στυλ και των ιστορικών περιόδων.
«Μουσική Άνοιξη» Ειδικά για την περίοδο Μαρτίου – Ιουνίου 2026 έχουν προβλεφθεί εννέα συναυλίες με πρωταγωνιστές πλήθος νέων μουσικών, δίνουν μια αισιόδοξη νότα και μια αισθητική άποψη που συνιστούν ένα σαφές κοινωνικό μήνυμα συνεργασίας, σύμπραξης, συνύπαρξης, συναντίληψης. Το Αετοπούλειο Πολιτιστικό Κέντρο του Δήμου μας γίνεται για 3 μήνες πόλος συσπείρωσης της μουσικής νεότητας της χώρας μας. Προσφέρει ένα βήμα έκφρασης για τους νέους καλλιτέχνες και μια ευκαιρία αισθητικής απόλαυσης για τους πολίτες του Χαλανδρίου και όλης της Αθήνας. Εννέα Σάββατα συνάντησης με τη μεγάλη και σημαντική εργογραφία της παγκόσμιας μουσικής δημιουργίας.
Πατήστε ΕΔΩ για να δείτε όλο το πρόγραμμα

Ζ στο Περιστέρι
2026-04-25 19:30 - 21:30 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
Κινηματογράφος και θέατρο σκιών στο Περιστέρι
Δωρεάν κινηματογράφος και θέατρο σκιών στο Κινηματοθέατρο «Κώστας Γαβράς» Δήμου Περιστερίου. Ένα τετράμηνο γεμάτο πολιτισμό, κινηματογράφο και θέατρο σκιών φιλοξενεί το Κινηματοθέατρο «Κώστας Γαβράς» (Βασιλικών 6, Κηπούπολη) Δήμου Περιστερίου, από τον Μάρτιο έως και τον Ιούνιο 2026, με ελεύθερη είσοδο για όλους και τήρηση σειράς προτεραιότητας κατά την προσέλευση. Ο Δήμαρχος Περιστερίου Ανδρέας Π.Παχατουρίδης τονίζει ότι: «Ο Δήμος μας συνεχίζει να επενδύει σταθερά στον πολιτισμό, προσφέροντας δωρεάν και ποιοτικές δράσεις για όλες τις ηλικίες, με το Κινηματοθέατρο «Κώστας Γαβράς» να αποτελεί έναν ζωντανό χώρο συνάντησης, δημιουργίας και ψυχαγωγίας, κυρίως για παιδιά».
Δείτε εδώ το πλήρες πρόγραμμα
Το Σάββατο 25 Απριλίου παρουσιάζονται στις 17:30 «Η Αρκουδοσυμμορία: Ταξίδι στον Χρόνο» και στις 19:30 η εμβληματική ταινία «Ζ», στο πλαίσιο αφιερώματος στον Κώστα Γαβρά.
Ένα πρόγραμμα με παιδικές ταινίες, αφιερώματα σε σημαντικούς δημιουργούς και αγαπημένες παραστάσεις θεάτρου σκιών, που μετατρέπει το Κινηματοθέατρο «Κώστας Γαβράς» σε σταθερό σημείο πολιτιστικής αναφοράς για το Περιστέρι.

No place for sorrow στο Γαλάτσι
2026-04-25 19:30 - 22:30 | Πολιτιστικό Κέντρο Καμίνι, Ρεθύμνης & Χρήστου Καψάλη, Γαλάτσι, Αττική, 11146, Greece
Ατομική Έκθεση της εικαστικού JOCASTA M. «No place for sorrow» το Σάββατο, 25 Απριλίου, ώρα: 19:30 – 22:30, στο Πολιτιστικό κέντρο ΚΑΜΙΝΙ του Δήμου Γαλατσίου και συγκεκριμένα στον εκθεσιακό χώρο «Στοά» (Χρήστου Καψάλη 14 – 16). Η έκθεση θα διαρκέσει από τις 25 έως 27 Απριλίου 2026. Στην εγκαταλελειμμένη ασβεστοκάμινο, σύμβολο του παλιού Γαλατσίου, που μεταμορφώθηκε σε ένα πρότυπο, μοντέρνο και λειτουργικό πολιτιστικό κέντρο, η JOCASTA M. παρουσιάζει έργα ζωγραφικής όπου η θλίψη δεν έχει χώρο, παρά μόνο τα χρώματα, η αισιοδοξία και η θετική διάθεση με την οποία αντιμετωπίζει η ίδια τη ζωή.
Η εικαστικός JOCASTA M. σημειώνει: «Η έκθεση «No place for sorrow – Καμία θέση για τη θλίψη» αφορά το εσωτερικό φως και την επιλογή της χαράς που δημιουργούν μια ιδιαίτερα θετική ατμόσφαιρα για την προσωπική μου αντίληψη της τέχνης. Η έκθεση μου επικεντρώνεται στην εικόνα ενός εξιδανικευμένου χώρου ως σύμβολο αρμονίας και χαράς. Μοντέρνες αποχρώσεις και υφές με μια ζεστή, γήινη χροιά, επιλέγονται και χρησιμοποιούνται ώστε ως χρώματα να αποτελέσουν μέρος του ιδιαίτερου εκθεσιακού χώρου «Στοά» στο Καμίνι. Παράλληλα υποστηρίζουν την ιδέα του εσωτερικού φωτός, ενισχύουν την αίσθηση χαράς και εισέρχονται σε έναν διακριτικό διάλογο με την εικαστική παλέτα των έργων, δημιουργώντας μια ολιστική συναισθηματική εμπειρία.»
Ημέρες και Ώρες λειτουργίας
Σάββατο, 25 Απριλίου (ημέρα εγκαινίων): 19:30 – 22:30
Κυριακή 26 και Δευτέρα 27 Απριλίου: 19:00 – 22:00
ΕΙΣΟΔΟΣ ΕΛΕΥΘΕΡΗ

1ο International Jazz Day Festival Chalandri
2026-04-25 19:30 - 23:00 | Κτήριο Νόμπελ χώρος πολιτισμού Δήμου Χαλανδρίου, Ήβης 30 & Τυμφρηστού, Χαλάνδρι, Αττική, 15234, Greece
1ο International Jazz Day Festival Chalandri
Ο Δήμος Χαλανδρίου διοργανώνει φέτος, για πρώτη φορά στην Ελλάδα, το International Jazz Day Festival Chalandri (25–30 Απριλίου 2026), με αφορμή την Παγκόσμια Ημέρα Τζαζ 2026, η οποία αποτελεί διεθνή πρωτοβουλία της UNESCO, εντάσσοντας τη χώρα μας στο χάρτη των 190+ χωρών που συμμετέχουν κάθε χρόνο στη γιορτή.
Το Χαλάνδρι συνδέει τη χώρα μας με έναν από τους σημαντικότερους διεθνείς πολιτιστικούς θεσμούς, διαχέοντας την τζαζ σε όλη την πόλη, με τη συμμετοχή 15 μουσικών σχημάτων και 39 σολίστ, σε συναυλίες και jam sessions, που θα πραγματοποιηθούν σε 12 διαφορετικούς χώρους, δημόσιους, αλλά και μπαρ κάβες της πόλης και σταθμούς του ΜΕΤΡΟ.
Πατήστε ΕΔΩ για να δείτε όλο το πρόγραμμα
Σάββατο 25/4
Χώρος Πολιτισμού «κτίριο Νόμπελ» – Ήβης 30, Χαλάνδρι
20.00 Kasimmavik (Νίκη Κοκκόλη – Σίμος Ρηνιώτης)
Κέντρο Νεότητας Δήμου Χαλανδρίου – Αντιγόνης & Δαναΐδων
20.00 Γιάννης Παπαδόπουλος, solo piano
21.30 Κώστας Πατσιώτης Quartet
Η είσοδος σε όλες τις εκδηλώσεις είναι ελεύθερη

Ρεσιτάλ Κιθάρας Ντίνος Παπαδημητρίου
2026-04-25 20:00 - 22:00 | Αίθουσα συναυλιών Φίλιππος Νάκας, Ιπποκράτους 41, Αθήνα, Αττική, Greece
Ρεσιτάλ Κιθάρας Ντίνος Παπαδημητρίου
(37ος κύκλος Οι Νέοι για τους Νέους)
Η σειρά συναυλιών “Οι Νέοι για τους Νέους” αποτελεί βήμα έκφρασης και σημαντικό θεσμό ανάδειξης των επίλεκτων νέων ερμηνευτών κλασικής μουσικής. To έτος 2026, η σειρά διανύει τον 37ο κύκλο της και οι νέοι καλλιτέχνες που προκρίθηκαν μέσω διαγωνισμού ενθαρρύνονται να αγγίξουν τα υψηλότερα επίπεδα της μουσικής έκφρασης με την προσωπική τους συναυλία στην Αίθουσα Συναυλιών Φίλιππος Νάκας. Το Σάββατο 25 Απριλίου και ώρα 8 μ.μ. η Αίθουσα Συναυλιών Φίλιππος Νάκας έχει τη χαρά να φιλοξενεί τον ταλαντούχο νέο κιθαριστή Ντίνο Παπαδημητρίου, ο οποίος θα ερμηνεύσει έργα Johann Sebastian Bach, Francis Poulenc, Darius Milhaud, Manuel María Ponce και Agustín Barrios Mangoré.
ΠΡΟΓΡΑΜΜΑ
Johann Sebastian Bach – Lute Suite BWV 997 (trans. Tilman Hoppstock)
Francis Poulenc – Sarabande pour guitare, FP 179
Darius Milhaud – Segoviana, op. 366
Manuel María Ponce – Sonata Romantica (Hommage a Fr. Schubert)
Agustín Barrios Mangoré – Mazurka Apassionata – Mabelita – Junto a tu Corazón
Ο Ντίνος Παπαδημητρίου γεννήθηκε το 2000 και μεγάλωσε στα Βάγια Βοιωτίας. Σε ηλικία 10 ετών, ξεκίνησε μαθήματα κλασικής κιθάρας στο Δημοτικό Ωδείο Θήβας με καθηγητή τον Δημήτρη Δερδενέ, από όπου αποφοίτησε τον Ιούνιο του 2023 παίρνοντας Δίπλωμα Κιθάρας με βαθμό Άριστα παμψηφεί και Α´ Βραβείο. Από τον Ιανουάριο του 2024, συνεχίζει τις σπουδές του παρακολουθώντας μαθήματα με τον Αντώνη Χατζηνικολάου.
Έχει λάβει μέρος και έχει διακριθεί σε διαγωνισμούς στα πλαίσια διεθνών Φεστιβάλ Κιθάρας, όπως: Α’ Βραβείο στον διαγωνισμό musicArte 2025, Β’ Βραβείο στο 30ό Διεθνές Φεστιβάλ Κιθάρας Πάτρας 2023, Β’ Βραβείο στο 11ο Φεστιβάλ Παλαιού Φαλήρου 2023, Β´ Βραβείο στο 2ο Διεθνές Φεστιβάλ Κιθάρας Ρόδου 2022, Γ’ Βραβείο στο 29ο Διεθνές Φεστιβάλ Κιθάρας Πάτρας 2022, Γ’ Βραβείο στις «Γιορτές Κιθάρας 2023».
Έλαβε μέρος ως υπότροφος στο 17ο Volterra Project (Ιούλιος 2023), τη θερινή κιθαριστική ακαδημία που πραγματοποιείται στην Volterra της Ιταλίας υπό την καλλιτεχνική διεύθυνση της Αντιγόνης Γκόνη.
Παράλληλα, έχει παρακολουθήσει masterclasses με εξέχοντες μουσικούς, όπως οι Ε. Ασημακόπουλος, Λ. Ζώη, Α. Γκόνη, Μ. Κονταξάκης, Φ. Κουτσοθόδωρος, Α. Μουζουράκης, O. Ghiglia, D. Bogdanovic, M. Dylla, L. Kuropaczewski, J. Perroy, T. Hoppstock, L. Snowden, S. Prieto, G. Krivokapic, D. Cerovic, R. Mamedkuliev, A. Baranov, V. Kocic, S. Vlaskalic.
Έχει δώσει ρεσιτάλ σε αρκετές πόλεις της Ελλάδας (Αθήνα, Πάτρα, Θήβα, Χαλκίδα, Κοζάνη, Πτολεμαΐδα, κ.α.), με σημαντικότερη την εμφάνισή του στο 31ο Διεθνές Φεστιβάλ Κιθάρας Πάτρας τον Απρίλιο του 2024.
Από το 2018 ζει στην Αθήνα, όπου, παράλληλα με τη μουσική, σπουδάζει στο τμήμα Ηλεκτρολόγων Μηχανικών και Μηχανικών Υπολογιστών του Εθνικού Μετσόβιου Πολυτεχνείου.
ΣΑΒΒΑΤΟ 25 ΑΠΡΙΛΙΟΥ 2026 | ΩΡΑ 20:00
ΕΙΣΟΔΟΣ ΕΛΕΥΘΕΡΗ
ΑΙΘΟΥΣΑ ΣΥΝΑΥΛΙΩΝ ΦΙΛΙΠΠΟΣ ΝΑΚΑΣ | ΙΠΠΟΚΡΑΤΟΥΣ 41 ΑΘΗΝΑ | ΤΗΛ.: 2103634000

Έγκλημα στη Βερόνα στην Μεταμόρφωση
2026-04-25 20:00 - 22:00 | Συνεδριακό Κέντρο Μεταμόρφωσης Αττικής, Απόλλωνος & Λητούς, Μεταμόρφωση, Αττική, 14451, Greece
Επιστρέφουμε απ’ τις Πασχαλινές διακοπές με ένα ”Έγκλημα στη Βερόνα”!
Το Σάββατο 25/4 και ώρα 20:00 σας περιμένουμε στο Συνεδριακό Κέντρο (Λητούς & Κύμης), για την ξεκαρδιστική κωμωδία «Έγκλημα στη Βερόνα» από τον θίασο «Πράξεις Ονείρων»!
Μια απολαυστική ιστορία την οποία ο … William Shakespeare … παρακολουθεί στωικά, εξελίσσεται σε φόντο … Veronese… με αναφορές στον κόσμο του θεάτρου και συνδυάζει το μυστήριο με την ξεκαρδιστική κωμωδία, δημιουργώντας μια ζωντανή και διασκεδαστική σκηνική εμπειρία στην όποια τίποτα δεν πάει όπως το περιμένουμε!
Τη σκηνοθεσία υπογράφει ο Παύλος Ζήκας, και τα κοστούμια η Μαίρη Χρονοπούλου.
Πρωταγωνιστούν οι: Γιώργος Αθανασόπουλος, Αγγελική Γεωργαντά, Παύλος Γκιουζέπας, Γιώργος Μαρτίνος, Νίκος Μελιτσιώτης, Βασιλική Παπαγυιού, Γεωργία Φασιάνη, Αριάδνη Φατσή και Μαίρη Χρονοπούλου.
Είσοδος ελεύθερη! Σας περιμένουμε να γελάσουμε με την καρδιά μας!
* Ο θίασος «Πράξεις Ονείρων» υπηρετεί το ερασιτεχνικό θέατρο με αγάπη και δημιουργικότητα, παρουσιάζοντας παραστάσεις που συνδυάζουν το μεράκι των συντελεστών με τη χαρά της θεατρικής έκφρασης.

Σταθμός Ω στον Ταύρο
2026-04-25 20:00 - 22:00 | Αμφιθέατρο Νίκος Τεμπονέρας Ταύρος, Αγίας Σοφίας 16, Ταύρος, Αττική, Greece
Το Εθνικό Θέατρο παρουσιάζει την παράσταση «Σταθμός Ω» στο αμφιθέατρο «Νίκος Τεμπονέρας» στον Ταύρο, το Σάββατο 25 Απριλίου 2026. Μετά την ιδιαίτερα επιτυχημένη παράσταση του Εθνικού Θεάτρου «Σταθμός Ω» του Γιώργου Χριστοδούλου, σε σκηνοθεσία Δημήτρη Τσικούρα (Τσικ), στο Πολιτιστικό Κέντρο «Θεόδωρος Αγγελόπουλος» στο Μοσχάτο, ο Δήμος Μοσχάτου-Ταύρου και το Εθνικό Θέατρο παρουσιάζουν εκ νέου την παράσταση το Σάββατο 25 Απριλίου 2026, στις 20:00, στο αμφιθέατρο «Νίκος Τεμπονέρας» στον Ταύρο (Αγίας Σοφίας 16), με ελεύθερη είσοδο για το κοινό.
Η παράσταση, εμπνευσμένη από τη ραψωδία Ω της Ιλιάδας, μεταφέρει έναν διαχρονικό μύθο στο σήμερα και ανοίγει έναν ουσιαστικό διάλογο γύρω από την απώλεια, τη βία, τη σιωπή, τη διαφορετικότητα, τη συνενοχή και τη συγχώρεση. Μέσα από μια σύγχρονη, ανθρώπινη αφήγηση, πέντε πρόσωπα συναντιούνται επί σκηνής και αναζητούν την αλήθεια, τη μνήμη και τη δυνατότητα να συνυπάρχουμε με κατανόηση και σεβασμό. Η παραγωγή εντάσσεται στις δράσεις εξωστρέφειας του Εθνικού Θεάτρου, που φέρνουν τη θεατρική δημιουργία πιο κοντά στις τοπικές κοινωνίες, δίνοντας την ευκαιρία στο κοινό να απολαύσει σημαντικές παραστάσεις στον τόπο του.
Ο Δήμος Μοσχάτου-Ταύρου προσκαλεί κατοίκους και επισκέπτες να παρακολουθήσουν μια ξεχωριστή θεατρική βραδιά, με ένα έργο που συγκινεί, προβληματίζει και εμπνέει.

Η παράσταση συνεχίζεται στο Ψυχικό
2026-04-25 20:00 - 22:00 | Πολιτιστικό Κέντρο Μπενετάτου Ψυχικό, Δρόση και Δροσίνη, Ψυχικό, Αττική, Greece
Το Τμήμα Πολιτισμού του Δήμου Φιλοθέης – Ψυχικού φέρνει στη σκηνή την ομάδα «Off Broadway» με την απολαυστική κωμωδία του Rick Abbot «Η παράσταση συνεχίζεται…».
Πότε: Σάββατο 25 Απριλίου
Ώρα: 20:00
Που: Θεατρική Σκηνή Πολιτιστικού Κέντρου «Μπενετάτου», Ψυχικό
Ένα έργο που «παίζει» με το ίδιο το θέατρο και αποκαλύπτει, με χιούμορ και ρυθμό, όσα συνήθως μένουν πίσω από τη σκηνή: Ένας θίασος που επιχειρεί να ανεβάσει ένα αστυνομικό θρίλερ, βρίσκεται αντιμέτωπος με διαδοχικά απρόοπτα, αστοχίες και ευτράπελα. Το αποτέλεσμα; Μια καταιγιστική κωμωδία καταστάσεων, γεμάτη ρυθμό, ανατροπές και έξυπνες στιγμές που κρατούν αμείωτο το ενδιαφέρον.
Κείμενο – Διασκευή – Σκηνοθεσία: Μπάμπης Γιακουμάκης
Είσοδος ελεύθερη! Προαιρετικά, στηρίζουμε το Κοινωνικό Παντοπωλείο του Δήμου.

Κλασικά Αριστουργήματα στην Αγία Παρασκευή
2026-04-25 20:00 - 22:00 | 1ο ΕΠΑΛ Αγίας Παρασκευής, Παπαφλέσσα 17, Αγία Παρασκευή, Αττική, 15341, Greece
Η Φιλαρμονική Ορχήστρα του Δήμου Αγίας Παρασκευής παρουσιάζει τη συναυλία «Κλασικά Αριστουργήματα». Η εκδήλωση θα πραγματοποιηθεί το Σάββατο 25 Απριλίου 2026 και ώρα 20:00, στο 1ο, 2ο ΕΠΑΛ & Ε.Κ. Αγίας Παρασκευής (Παπαφλέσσα 17).
Ημερομηνία: Σάββατο 25 Απριλίου 2026
Ώρα: 20:00
Τοποθεσία: 1ο, 2ο ΕΠΑΛ & Ε.Κ. Αγίας Παρασκευής (Παπαφλέσσα 17)
Είσοδος: Ελεύθερη
Το πρόγραμμα περιλαμβάνει έργα για συμφωνική ορχήστρα από συνθέτες της ευρωπαϊκής μουσικής παράδοσης, καθώς και αποσπάσματα με φωνητική συμμετοχή. Στη συναυλία συμμετέχουν οι λυρικοί καλλιτέχνες Γιάννης Κάβουρας και Εβίτα Χιώτη, καθώς και το φωνητικό σύνολο Athenae Vocalis Ensemble. Την καλλιτεχνική επιμέλεια και μουσική διεύθυνση έχει ο συνθέτης Αντώνης Καρατζίκης.
Πρόγραμμα
Giuseppe Verdi – Εισαγωγή από την όπερα Nabucco
Edvard Grieg – Peer Gynt Suite No. 1
Franz von Suppé – Εισαγωγή Poet and Peasant
Johannes Brahms – Hungarian Dance No. 5
Ludwig van Beethoven – Συμφωνία αρ. 5 (1ο μέρος)
Giuseppe Verdi – Dies Irae από το Requiem
Αντώνης Καρατζίκης – «Είσοδος Τεύκρου» από την όπερα Ελένη
Φιλαρμονική Ορχήστρα Δήμου Αγίας Παρασκευής σε ζωντανή υπαίθρια συναυλία υπό τη διεύθυνση του αρχιμουσικού
Η Φιλαρμονική Ορχήστρα του Δήμου Αγίας Παρασκευής ιδρύθηκε το 1965 και αποτελεί σταθερό στοιχείο της πολιτιστικής δραστηριότητας της πόλης. Από το 2024 διευθύνεται από τον αρχιμουσικό Αντώνη Καρατζίκης και αναπτύσσει δράσεις που συνδυάζουν την καλλιτεχνική δημιουργία με τη μουσική εκπαίδευση και τη συμμετοχή των νέων.

Ρεμπέτικα ερωτικά τραγούδια στη Πεύκη
2026-04-25 20:00 - 22:00 | Δημοτικό Θέατρο Πεύκης, Χρυσοστόμου Σμύρνης & Ρήγα Φεραίου, Πεύκη, Αττική, 15121, Greece
Ο Δήμος Λυκόβρυσης – Πεύκης έχει να προτείνει στο μουσικόφιλο κοινό για το ερχόμενο Σάββατο, 25 Απριλίου 2026 και ώρα 20:00, μια αξιόλογη όσο και ενδιαφέρουσα μουσική εκδήλωση: Τη μουσική παράσταση «Ομορφιές & Δυσκολίες» από τη Ρεμπέτικη Κομπανία «ΑΤΑΛΑΝΤΗ». Οι θεατές της παράστασης θα έχουν την ευκαιρία να απολαύσουν μια πλειάδα ρεμπέτικων ερωτικών τραγουδιών, που θα τους ταξιδέψουν σε μια ατμόσφαιρα αυθεντικού λαϊκού ηχοχρώματος, με βαθιές ρίζες στη μουσική μας παράδοση. Στην εκδήλωση, η οποία θα πραγματοποιηθεί στο Δημοτικό Θέατρο Πεύκης (Χρ. Σμύρνης και Ρ. Φεραίου, Πεύκη), θα συμμετάσχουν ο Νίκος Θεοδωράκης στο τραγούδι και η Νίκη Γκουντούμη στο πιάνο.
Η είσοδος θα είναι ελεύθερη για το κοινό.
Ο Δήμαρχος Λυκόβρυσης-Πεύκης κ. Μάριος Ψυχάλης δηλώνει: «Με ιδιαίτερη χαρά προσκαλούμε τους συμπολίτες μας να παρακολουθήσουν μια ξεχωριστή μουσική βραδιά αφιερωμένη στο ρεμπέτικο τραγούδι, έναν από τους πιο αυθεντικούς εκφραστές της λαϊκής μας ψυχής. Η παράσταση “Ομορφιές & Δυσκολίες” από τη Ρεμπέτικη Κομπανία “ΑΤΑΛΑΝΤΗ” αποτελεί μια όμορφη ευκαιρία να έρθουμε πιο κοντά στη μουσική μας παράδοση.
Σας περιμένουμε όλους στο Δημοτικό Θέατρο Πεύκης για να απολαύσουμε μαζί μια βραδιά γεμάτη μουσική, συναίσθημα και αυθεντικότητα.»

Βαγγέλης Κονιτόπουλος και Λευτέρης Μπαφαλούκος στους Άγιους Ανάργυρους
2026-04-25 20:30 - 22:30 | Πλατεία Πλαπούτα Άγιοι Ανάργυροι, Πλατεία Πλαπούτα, Άγιοι Ανάργυροι, Αττική, Greece
Ένα εορταστικό Διήμερο θα πραγματοποιηθεί στην πόλη μας την Παρασκευή 24 και το Σάββατο 25 Απριλίου με αφορμή τον εορτασμό του Αγίου Γεωργίου και των Μυροφόρων.
Αρχικά στις 24 Απριλίου και ώρα 21.00 ο Γιάννης Καψάλης και ο Μάκης Τσίκος θα μας κρατήσουν παρέα στην πλατεία Δημοκρατίας στο Καματερό, με αφορμή τον Πολιούχο που γιορτάζεται στις 23 Απριλίου.
Στη συνέχεια το Σάββατο 25 Απριλίου 2026 και ώρα 20.30 ο Βαγγέλης Κονιτόπουλος και ο Λευτέρης Μπαφαλούκος θα τραγουδήσουν στην πλατεία Πλαπούτα μετά τον εορτασμό των Αγίων Μυροφόρων και Νικοδήμου. Στη χορευτική βραδιά θα πάρουν μέρος και οι χορευτικές ομάδες της Ένωσης Νησιωτών Αιγαίου Αγίων Αναργύρων Καματερού.

Η Σονάτα Κρόιτζερ στα Βριλήσσια
2026-04-25 20:30 - 22:30 | Πνευματικό Κέντρο Βριλησσίων, Νικολάου Πασχαλίδη και Κισσάβου, Βριλήσσια, Αττική, 152 38, Greece
Μουσικοθεατρική παράσταση για τη μάστιγα της γυναικοκτονίας με θέμα: «Η Σονάτα Κρόιτζερ», εμπνευσμένη από τη μουσική του Ludwig van Beethoven και το συγκλονιστικό κείμενο του Leo Tolstoy. Η έντονη μουσική της περίφημης The Kreutzer Sonata συναντά τη θεατρική αφήγηση σε μια δυνατή παράσταση που φωτίζει με ευαισθησία και δύναμη ένα επίκαιρο κοινωνικό ζήτημα. Σάββατο 25 Απριλίου 2026 20:30 στο Πνευματικό Κέντρο Βριλησσίων (Κισσάβου 11, Βριλήσσια).
Ερμηνεύουν: Δημήτρης Σπαθής, Μαρία Παπαπετροπούλου, Δημήτρης Μαργαρίτης
Δημοσιογράφος: Ειρήνη Κοκκίνου
Σκηνοθεσία: Νίκος Τουλιάτος
Είσοδος ελεύθερη. Μια παράσταση που μας καλεί να σκεφτούμε, να συγκινηθούμε και να συζητήσουμε για τη βία και τη θέση της γυναίκας στη σύγχρονη κοινωνία. Σας περιμένουμε!

Πανδώρα στο Εμπρός
2026-04-25 21:00 - 22:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Πανδώρα στο Εμπρός
Τι σχέση έχουν ο Δημόκριτος με τον Αινστάιν, ο αρχαίος ηθοποιός Ηγέλοχος με τον επικεφαλής του CERN, ο θεός Διόνυσος με μια μαύρη τρύπα, το κουτί της Πανδώρας με τον μεγάλο επιταχυντή σωματιδίων, κι όλ’ αυτά με μια… νυφίτσα;!;
Η Πανδώρα, “η πρώτη του είδους μας…καταραμένη να είναι μάρτυρας όλων των ημερών του είδους μας…” προσπαθεί να μας βρει τις απαντήσεις, να συλλάβει το νόημα του Σύμπαντος για να διορθώσει το “κακό” που έκανε στην ανθρωπότητα…
Ένα φρέσκο θεατρικοφιλοσοφικοεπιστημονικό κείμενο με παιχνιδιάρικη διάθεση και χιούμορ από την αγγλόφωνη Καναδή Τζέσικα Χιλ γραμμένο μετά την πανδημία.
Μεταφράζεται και παρουσιάζεται για πρώτη φορά στην Ελλάδα από την ομάδα Συντεταγμένοι.
“Πανδώρα” της Τζέσικα Χιλ
Μετάφραση/Σκηνοθεσία:Τατιάνα Σκανάτοβιτς
Σκηνικά: Δημήτρης Νίκας
Μουσική/Φωτισμοί: Βαγγέλης Σαγρής
Audio editing: Andy Dhima
Video editing: Τατιάνα Σκανάτοβιτς, Ναϊάδα Σαγρή
Κινησιολογία: Chris Santa Maria
Φωνές θεών: Ναϊάδα Σαγρή, Πέτρος Παπαδάκης
Θεοί: Ναϊάδα Σαγρή, Ηρακλής Μαρινόπουλος, Γιώργος Φαρμακαλίδης, Τατιάνα Σκανάτοβιτς
Φωτο: Μυρτώ Φερεντίνου
Παίζει η Τατιάνα Σκανάτοβιτς
Στο Ελεύθερο Αυτοδιαχειριζόμενο Θέατρο Εμπρός
16, 24, 25, 26 & 30 Απριλίου και 30 & 7 Μαΐου στις 21:00

17ο Διεθνής Ποσειδώνιος Ημιμαραθώνιος
2026-04-26 06:00 - 14:00 | Πάρκο Φλοίσβου Παλαιο Φάληρο, Λεωφόρος Ποσειδώνος, Παλαιό Φάληρο, Αττική, 17561, Greece
Ο Δήμαρχος Παλαιού Φαλήρου Γιάννης Φωστηρόπουλος, και ο Πρόεδρος της Οργανωτικής Επιτροπής του Ποσειδωνίου Ημιμαραθωνίου Κώστας Λιαπής, προσκαλούν τους πολίτες να τιμήσουν με την παρουσία τους τον 17ο Διεθνή Ποσειδώνιο Ημιμαραθώνιο και τους παράλληλους αγώνες και εκδηλώσεις, που θα πραγματοποιηθούν την Κυριακή 26 Απριλίου 2026 στο Παλαιό Φάληρο. Η μεγάλη αυτή αθλητική διοργάνωση, που έχει πλέον καθιερωθεί ως θεσμός για την πόλη και για την ευρύτερη περιοχή, θα φιλοξενηθεί στο Πολιτιστικό και Αθλητικό Κέντρο του Δήμου Παλαιού Φαλήρου (Μαρίνα Φλοίσβου), συγκεντρώνοντας αθλητές, εθελοντές, οικογένειες και φίλους του αθλητισμού σε μια ημέρα γεμάτη συμμετοχή, ενέργεια και γιορτινή ατμόσφαιρα.
Το αναλυτικό πρόγραμμα της διοργάνωσης έχει ως εξής:
06.00 – Έναρξη λειτουργίας εγκατάστασης Ποσειδωνίου Ημιμαραθωνίου.
07.00 – 08.00 – Άφιξη συμμετεχόντων Ημιμαραθωνίου και Τέταρτου Μαραθωνίου.
08.30 – Εκκίνηση Ημιμαραθωνίου και Τέταρτου Μαραθωνίου, εντός του Πολιτιστικού και Αθλητικού Κέντρου του Δήμου Παλαιού Φαλήρου στη Μαρίνα Φλοίσβου. Ο τερματισμός θα πραγματοποιηθεί επίσης εντός του Πολιτιστικού και Αθλητικού Κέντρου, ενώ η εκτιμώμενη ώρα τερματισμού του πρώτου δρομέα του Ημιμαραθωνίου είναι στις 09.40, με τη συνέχεια των τερματισμών έως τις 11.15.
10.15 – Απονομές Ημιμαραθωνίου και Τέταρτου Μαραθωνίου.
11.15 – Εκκίνηση Αγώνα Δρόμου 5 χλμ., εξωτερικά του Πολιτιστικού και Αθλητικού Κέντρου, πλησίον του θωρηκτού «Αβέρωφ». Ο τερματισμός θα γίνει εντός του Πολιτιστικού και Αθλητικού Κέντρου, με εκτιμώμενη ώρα τερματισμού του πρώτου δρομέα στις 11.30.
11.15 – Εκκίνηση Δυναμικού Βαδίσματος 5 χλμ., επίσης εξωτερικά του Πολιτιστικού και Αθλητικού Κέντρου, πλησίον του θωρηκτού «Αβέρωφ». Ο τερματισμός θα πραγματοποιηθεί εντός του Πολιτιστικού και Αθλητικού Κέντρου, με εκτιμώμενη ώρα τερματισμού του πρώτου βαδιστή στις 12.15.
12.15 – Εκκίνηση Δρόμου Παιδιών και Αγώνα Κοινωνικής Προσφοράς του Συλλόγου «Άλμα», εξωτερικά του Πολιτιστικού και Αθλητικού Κέντρου, πλησίον του θωρηκτού «Αβέρωφ», με τερματισμό εντός του Πολιτιστικού και Αθλητικού Κέντρου.
12.15 – Απονομές Αγώνα Δρόμου 5 χλμ. και Δυναμικού Βαδίσματος 5 χλμ., απονομές Αγώνα Κοινωνικής Προσφοράς του Συλλόγου «Άλμα» και ομαδικές απονομές.
Ο Δήμος Παλαιού Φαλήρου καλεί κατοίκους και επισκέπτες να δώσουν σε αυτή τη μεγάλη αθλητική γιορτή, να στηρίξουν τους συμμετέχοντες και να μοιραστούν μια ξεχωριστή ημέρα για την πόλη.

Ηετιώνιος αγώνας Δρόμου 2026
2026-04-26 09:00 - 11:00 | Παλιό Δημαρχείο Δραπετσώνας, Αγωνιστών Πολυτεχνείου & Γ. Καραϊσκάκη, Δραπετσώνα, Αττική, Greece
Με μεγάλη χαρά σας προσκαλούμε να συμμετάσχετε στον ¨ΗΕΤΙΩΝΙΟ ΑΓΩΝΑ ΔΡΟΜΟΥ 2026″. Ο Ηετιώνιος αγώνας δρόμου Δραπετσώνας, που διοργανώνεται υπό την αιγίδα του Δήμου Κερατσινίου – Δραπετσώνας σε συνεργασία με την Περιφέρεια Αττικής, προσκαλεί δρομείς κάθε ηλικίας να συμμετάσχουν σε μια γιορτή του αθλητισμού και του πολιτισμού. Η διαδρομή είναι σχεδιασμένη με σεβασμό στην ιστορική και πολιτιστική κληρονομιά της περιοχής.
Με άψογη διοργάνωση, φιλική ατμόσφαιρα, ο Ηετιώνιος αγώνας δρόμου Δραπετσώνας είναι περισσότερο από ένας αγώνας δρόμου, είναι μια γιορτή συμμετοχής, υγείας, υπερηφάνειας και συλλογικής ταυτότητας. Προσκαλώντας κάθε δρομέα να συμμετάσχει σε μια εκδήλωση που ενώνει το παρελθόν με το μέλλον.
Ημερομηνία: Κυριακή 26 Απριλίου 2026
Τοποθεσία: Δραπετσώνα
Ελάτε να τρέξουμε μαζί, να διασκεδάσουμε και να γιορτάσουμε τον αθλητισμό!
Δηλώστε συμμετοχή & μάθετε περισσότερα εδώ:
http://www.ietionios-drapetsonarun.gr/

Αθλητική ημέρα στη Νέα Σμύρνη
2026-04-26 10:00 - 15:00 | Άλσος Νέας Σμύρνης, Ελευθερίου Βενιζέλου & Εφέσου, Νέα Σμύρνη, Αττική, Greece
Αθλητική ημέρα στη Νέα Σμύρνη
Με πρωταγωνιστή το ποδήλατο για παιδιά 6-15 ετών και πλήθος άλλες δραστηριότητες για μικρούς και μεγάλους η Νέα Σμύρνη φοράει τα αθλητικά της για την διοργάνωση της Αθλητικής Ημέρας την Κυριακή 26 Απριλίου στο Άλσος.
Η Διεύθυνση Αθλητισμού του Δήμου καλεί τα παιδιά να φορέσουν τα κράνη τους, να ανέβουν στα ποδήλατά τους και να ζήσουν μια μοναδική διαδραστική εμπειρία. Οι μικροί αναβάτες στην κεντρική πλατεία του Άλσους θα συμμετάσχουν σε παιχνίδια δεξιοτεχνίας όπως «Το Σαλιγκάρι της Υγείας», «Το Ζικ -Ζακ της Συνεργασίας», «Η πόρτα της καινοτομίας» κ.α. Επίσης θα ενημερωθούν από πιστοποιημένους εκπαιδευτές Ποδηλασίας για την Ποδηλατική Οδική Ασφάλεια, για την Ποδηλατική κουλτούρα και συμπεριφορά μέσω της εκπαιδευτικής παρουσίασης «Ποδηλατώ με ασφάλεια στην πόλη μου».
Παράλληλα θα υλοποιηθούν και άλλες εκπαιδευτικές δράσεις όπως «Ρόδα είναι και γυρίζει», «Από το σπίτι στο Σχολείο», «Ζωγραφίζω το ποδήλατο και την πόλη μου». Όλοι οι μικροί ποδηλάτες στο τέλος θα λάβουν ως ενθύμιο, Δίπλωμα Συμμετοχής, με το οπισθόφυλλο αφιερωμένο στην επεξήγηση των 17 στόχων του Ο.Η.Ε για τη Βιώσιμη Ανάπτυξη. Στο τέλος θα πραγματοποιηθεί κλήρωση ανάμεσα στους συμμετέχοντες με δώρα ένα ποδήλατο, κράνη και ποδηλατικές εμφανίσεις.
Την ίδια μέρα το Άλσος θα μεταμορφωθεί σ’ έναν τεράστιο αθλητικό χώρο όπου θα πραγματοποιηθούν:
• Μάθημα Pilates από τα Τμήματα Μαζικού Αθλητισμού του Δήμου Νέας Σμύρνης με ελεύθερη συμμετοχή.
• Σκυταλοδρομία με την συνεργασία του Σ.Α.Φ.Α.Ν.Σ. στον εξωτερικό διάδρομο του Άλσους.
• Παρουσίαση του αθλήματος Pétanque από τους αθλητές του ΠΑΝΙΩΝΙΟΥ Γ.Σ.Σ που έχουν τα γήπεδα τους στο χώρο του Άλσους.
• Χορευτικές επιδείξεις KANGOO JUMPS
• Parkour από τον Άθλο Νέας Σμύρνης
• Παρουσίαση προγραμμάτων από τα τμήματα Αισθητικής Ομαδικής Γυμναστικής, Μοντέρνου Χορού και Special Olympics Ρυθμικής Γυμναστικής του Άθλου Νέας Σμύρνης.
Οι δράσεις της Αθλητικής Ημέρας ξεκινούν στις 10:00 και ολοκληρώνονται στις 15:00. Είσοδος ελεύθερη. Σας περιμένουμε όλους.

Comicdom Junior στην Ελληνοαμερικάνικη Ένωση
2026-04-26 10:00 - 19:00 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Comicdom Junior 2026
Το Comicdom Junior, το φεστιβάλ που αναδεικνύει τη δημιουργικότητα παιδιών και εφήβων έρχεται στην Ελληνοαμερικανική Ένωση για ένα διήμερο αφιερωμένο στη δημιουργικότητα και την έκφραση μέσα από την 9η Τέχνη!
Για δύο ολόκληρες ημέρες, ο χώρος θα γεμίσει με επίδοξους καλλιτέχνες που θα παρουσιάσουν τα έργα τους στο Comicdom Junior Artists Alley, δίνοντας στο κοινό την ευκαιρία να ανακαλύψει φρέσκες ιδέες και νέες φωνές στον κόσμο των comics. Παράλληλα, γονείς, εκπαιδευτικοί και παιδιά θα μπορούν να παρακολουθήσουν ομιλίες και να συμμετάσχουν σε διαδραστικά εργαστήρια, εξερευνώντας τη δημιουργική διαδικασία πίσω από την τέχνη των comics.
Το Comicdom Junior αποτελεί πρωτοβουλία του Comicdom CON Athens, του μεγαλύτερου και μακροβιότερου διεθνούς φεστιβάλ comics της Αθήνας, σε συνεργασία με την Athens Comics Library. Στόχος του είναι να ενθαρρύνει τη δημιουργική έκφραση των νέων, προσφέροντάς τους μια πλατφόρμα για να παρουσιάσουν τις δουλειές τους, να αλληλεπιδράσουν με συνομηλίκους και να έρθουν σε επαφή με τον κόσμο της καλλιτεχνικής δημιουργίας.
Με την πολύχρονη εμπειρία της στην προώθηση της φιλαναγνωσίας και της δημιουργικότητας μέσω comics, η Athens Comics Library συμβάλλει καθοριστικά στη διαμόρφωση ενός φεστιβάλ που δεν απευθύνεται μόνο στους νέους δημιουργούς, αλλά αναδεικνύει και την εκπαιδευτική αξία της 9ης Τέχνης. Το Comicdom Junior φιλοδοξεί να αποτελέσει έναν ζωντανό χώρο έμπνευσης, μάθησης και δημιουργικής ανταλλαγής για όλους.
Οργάνωση: Ελληνοαμερικανική Ένωση | Comicdom CON Athens | Athens Comics Library
25 Απρ – 26 Απρ Σάβββατο και Κυριακή: 10:00- 19:00
Είσοδος ελεύθερη με σειρά προτεραιότητας
Γκαλερί, Βιβλιοθήκη & Θέατρο Ελληνοαμερικανικής Ένωσης
Μασσαλίας 22, Αθήνα

Γιορτή Υιοθεσίας Αδέσποτων στα Βριλήσσια
2026-04-26 11:00 - 18:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
Την Κυριακή 26 Απριλίου 2026 11 το πρωί με 6:00 το απόγευμα τα σκυλάκια του Φιλοζωικού συλλόγου Αιγιάλειας «Τα φιλαράκια» θα σας περιμένουν με χαρούμενες ουρίτσες στο Πάρκο Μίκης Θεοδωράκης (πρ. ΤΥΠΕΤ) στα Βριλήσσια. Ελάτε οικογενειακώς να τα γνωρίσετε και να βρείτε ανάμεσά τους έναν νέο παντοτινό φίλο, τόσο καλό που θα δυσκολεύεστε να πιστέψετε ότι είναι αληθινός! Εκεί θα βρίσκονται και οι εθελοντές του συλλόγου, που θα σας βοηθήσουν να βρείτε το κατάλληλο σκυλάκι για εσάς και θα απαντήσουν σε όποιες απορίες έχετε για την υιοθεσία, την αναδοχή και άλλους τρόπους με τους οποίους μπορείτε να στηρίξετε τα ζωάκια που φροντίζουν.
Η γιορτή πραγματοποιείται υπό την αιγίδα του Δήμου Βριλησσίων, με τη συνεργασία της Ένωσης Συμμετασχόντων σε Ολυμπιακούς Αγώνες, του Πανελλήνιου Συνδέσμου Αθλητικού Τύπου, της Πανελλήνιας Ένωσης Ιδιοκτητών Ραδιοφωνικών Σταθμών και του 4ου Συστήματος Προσκόπων Βριλησσίων, με την υποστήριξη του Δήμου Αιγιαλείας.
Ο Φιλοζωικός σύλλογος Αιγιαλείας «Τα φιλαράκια» ξεκίνησε τη δράση του το 2007 και δραστηριοποιείται στον μεγαλύτερο δήμο της Πελοποννήσου, ο οποίος καταλαμβάνει το βορειοανατολικό τμήμα της Αχαΐας με μεγάλο ορεινό όγκο, καθώς και πολλά χιλιόμετρα εθνικών οδών. Υπολογίζεται ότι υπάρχουν πάνω από 6.000 αδέσποτα και, δυστυχώς, σημειώνεται πολύ μεγάλος αριθμός τροχαίων με θύματα αδέσποτα και καθημερινές εγκαταλείψεις κουταβιών και ενήλικων σκύλων. Στόχος του συλλόγου είναι η βελτίωση των συνθηκών ζωής τόσο των αδέσποτων όσο και των δεσποζόμενων ζώων και όνειρο των εθελοντών του κάποια μέρα να μην χρειάζονται ομάδες σαν τη δική τους, γιατί δεν θα υπάρχουν πια ζώα σε ανάγκη.
Ενδεικτικά, στις δράσεις του συλλόγου περιλαμβάνονται κάθε χρόνο:
• 300 στειρώσεις
• 350 υιοθεσίες
• Πάνω 80 ορθοπεδικά χειρουργεία
• Εκατοντάδες θεραπείες, εμβολιασμοί και αποπαρασιτώσεις
• Πάνω από 100 καταγγελίες περιστατικών κακοποίησης και πολλαπλάσιοι έλεγχοι ευζωίας
Κάθε χρόνο «Τα φιλαράκια» αναλαμβάνουν εκατοντάδες εγκαταλελειμμένα κουτάβια. Οι εθελοντές συμβάλλουν αρχικά στη διάσωσή τους και έπειτα αναλαμβάνουν τη φροντίδα, την κοινωνικοποίηση και την εκπαίδευσή τους, με τελικό στόχο να βρουν το παντοτινό τους σπίτι. Στο πλαίσιο αυτής της προσπάθειας, ο σύλλογος έχει διοργανώσει πάνω από 30 γιορτές υιοθεσίας από το 2022, με τη διαρκή υποστήριξη του Δήμου Αιγιαλείας. Υποστηρικτές και συνεργάτες στον αγώνα του συλλόγου, η Περιφέρεια Αττικής, δήμοι της Αττικής, φιλοζωικές οργανώσεις, πολιτιστικοί και περιβαλλοντικοί σύλλογοι, σχολεία, συστήματα προσκόπων και οδηγών, αθλητές, δημοσιογράφοι, ιδιωτικές επιχειρήσεις και πολίτες, αναδεικνύουν τις ανάγκες των αδέσποτων ζώων ως ένα θέμα που μας αφορά όλους και αποδεικνύουν ότι μόνο όλοι μαζί μπορούμε να κάνουμε τη διαφορά.
Μπορείτε κι εσείς να βοηθήσετε, φέρνοντας μαζί σας στη γιορτή κάποιο από τα είδη που χρειάζονται, όπως:
• Κτηνιατρικά φάρμακα: δισκία Drontal, Endogard, Milbactor, Simparica Trio, NexGard Spectra, Ronaxan, αμπούλες Vectra 3D, Advocate, σπρέι Frontline
• Μια καλή τροφή για κουτάβια ή ενήλικα σκυλιά.
• Περιλαίμια, στηθόλουρα και οδηγούς, επιδαπέδιες πάνες, πιατάκια και δοχεία, box μεταφοράς.
• Από φαρμακείο: κολλύριο Tobrex, αλοιφή Fucidin, δισκία Soluric CR (μπλε) 300 mg, Cilroton, Vibramycin, Augmentin.

Συνδημιουργούμε τις Κυριακές στο ΕΜΣΤ
2026-04-26 11:30 - 13:00 | Εθνικό Μουσείο Σύγχρονης Τέχνης ΕΜΣΤ, Καλλιρρόης & Φραντζή, Αθήνα, Αττική, 117 43, Greece
Συνδημιουργούμε τις Κυριακές στο ΕΜΣΤ
Γονείς και παιδιά δίνουμε Κυριακάτικα ραντεβού στο ΕΜΣΤ! Μέσα από μια διαδραστική περιήγηση ερχόμαστε σε επαφή με επιλεγμένα έργα που εκτίθενται στο Μουσείο, συμμετέχουμε σε ομαδικές δραστηριότητες και δημιουργούμε δικά μας έργα με τη χρήση υλικών που συμβάλλουν στην αισθητηριακή διέγερση. Το συμπεριληπτικό πρόγραμμα «+δημιουργούμε τις Κυριακές» απευθύνεται σε οικογένειες με νευροτυπικά και μη μέλη και οργανώνεται από το ΕΜΣΤ σε συνεργασία με τον Οργανισμό TheHappyAct. Πιο συγκεκριμένα, οικογένειες με παιδιά τυπικής ανάπτυξης 8-12 ετών και οικογένειες με συμμετέχοντες που βρίσκονται στο φάσμα του αυτισμού χωρίς ηλικιακό όριο, καλούνται να συνδημιουργήσουν στο πλαίσιο ενός ειδικά διαμορφωμένου προγράμματος. Στόχος των συμπεριληπτικών μουσειοπαιδαγωγικών προγραμμάτων είναι η παροχή ενός πλαισίου ίσων ευκαιριών για την απόλαυση των πολιτιστικών αγαθών και υπηρεσιών, συνύπαρξης, σύμπραξης, αλληλεπίδρασης, ανάπτυξης ενσυναίσθησης και αξιοποίησης του οικογενειακού ελεύθερου χρόνου.
Συντελεστές:
Μαρία Καρακασίδου, Ειδική Παιδαγωγός TheHappyAct
Νανά Σεφερλή, Ζωγράφος – Εικαστικός Ειδικής Αγωγής TheHappyAct
Ελισάβετ Ιωαννίδη, Επιμελήτρια Εκπαίδευσης – Εικαστική Ψυχοθεραπεύτρια ΕΜΣΤ
Δημήτρης Καννάς, Εμψυχωτής Παιδικού Εργαστηρίου ΕΜΣΤ – Εικαστικός
ΔΗΛΩΣΕΙΣ ΣΥΜΜΕΤΟΧΗΣ Τα εργαστήρια πραγματοποιούνται τις κάτωθι Κυριακές από τις 11.30 έως τις 13.00 (διάρκεια: 90 λεπτά).
21 Δεκεμβρίου 2025
25 Ιανουαρίου 2026
15 Φεβρουαρίου 2026
29 Μαρτίου 2026
26 Απριλίου 2026
24 Μαΐου 2026
21 Ιουνίου 2026
Η συμμετοχή είναι δωρεάν. Θα τηρηθεί σειρά προτεραιότητας. Για δηλώσεις συμμετοχής στέλνετε e-mail στο elisabeth.ioannides@emst.gr (συμμετέχοντες ανά οικογένεια: ονοματεπώνυμο, ηλικία, αναπτυξιακό προφίλ, ενδιαφέροντα, τηλέφωνο επικοινωνίας, ημέρα προτίμησης παρακολούθησης του εργαστηρίου).

Ο Μέγας Αλέξανδρος και το Καταραμένο φίδι στο Περιστέρι
2026-04-26 12:00 - 14:00 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
Κινηματογράφος και θέατρο σκιών στο Περιστέρι
Δωρεάν κινηματογράφος και θέατρο σκιών στο Κινηματοθέατρο «Κώστας Γαβράς» Δήμου Περιστερίου. Ένα τετράμηνο γεμάτο πολιτισμό, κινηματογράφο και θέατρο σκιών φιλοξενεί το Κινηματοθέατρο «Κώστας Γαβράς» (Βασιλικών 6, Κηπούπολη) Δήμου Περιστερίου, από τον Μάρτιο έως και τον Ιούνιο 2026, με ελεύθερη είσοδο για όλους και τήρηση σειράς προτεραιότητας κατά την προσέλευση. Ο Δήμαρχος Περιστερίου Ανδρέας Π.Παχατουρίδης τονίζει ότι: «Ο Δήμος μας συνεχίζει να επενδύει σταθερά στον πολιτισμό, προσφέροντας δωρεάν και ποιοτικές δράσεις για όλες τις ηλικίες, με το Κινηματοθέατρο «Κώστας Γαβράς» να αποτελεί έναν ζωντανό χώρο συνάντησης, δημιουργίας και ψυχαγωγίας, κυρίως για παιδιά».
Δείτε εδώ το πλήρες πρόγραμμα
Την Κυριακή 26 Απριλίου στις 12:00 παρουσιάζεται η παράσταση «Ο Μέγας Αλέξανδρος και το Καταραμένο φίδι» του θεάτρου σκιών Σπυρόπουλου.
Ένα πρόγραμμα με παιδικές ταινίες, αφιερώματα σε σημαντικούς δημιουργούς και αγαπημένες παραστάσεις θεάτρου σκιών, που μετατρέπει το Κινηματοθέατρο «Κώστας Γαβράς» σε σταθερό σημείο πολιτιστικής αναφοράς για το Περιστέρι.

Παγκόσμια Ημέρα Χορού στην Ηλιούπολη
2026-04-26 12:00 - 15:00 | Α’ Κλειστό Γυμναστήριο Ηλιούπολης Γιάννης Κωστάκης, Εθνάρχου Μακαρίου & Hρώς Κωνσταντοπούλου, Ηλιούπολη, Αττική, 16341, Greece
Ο Δήμος Ηλιούπολης σας προσκαλεί να τιμήσετε με την παρουσία σας μία ξεχωριστή εκδήλωση της Σχολής Backstage Academy που εδρεύει στην Ηλιούπολη και διοργανώνεται υπό την αιγίδα του Δήμου Ηλιούπολης σε συνεργασία με το Όραμα Ελπίδας.
Ημερομηνία: Κυριακή 26 Απριλίου 2026,
Ώρα: 12:00 έως 15:00
Τόπος: Α΄ Κλειστό Γυμναστήριο Ηλιούπολης «Γιάννης Κωστάκης».
Στόχος της εκδήλωσης είναι μέσα από μία εκδήλωση να αναδειχθεί ότι “ο χορός αξίζει σε όλους” και ότι σημαίνει ζωή, κίνηση, ρυθμό και μπορεί να εξασφαλίσει περισσότερα χαμόγελα σε όλες τις ηλικίες των ανθρώπων. Μετά την παράσταση οι δημότες και οι κάτοικοι θα έχουν την ευκαιρία να παρακολουθήσουν τα πρώτα βήματα χορού σε συνεργασία με δασκάλους χορού, προκειμένου να εξοικειωθούν και να έρθουν σε επαφή με διαφορετικά είδη. Την ημέρα αυτή θα συγκεντρωθούν παράλληλα παιχνίδια για παιδιά με ανίατες ασθένειες και κατόπιν θα παραδοθούν στα παιδιά που έχουν ανάγκη και νοσηλεύονται σε παιδιατρικά νοσοκομεία της Αττικής με την υποστήριξη των Εθελοντών του Δήμου Ηλιούπολης. Επιπροσθέτως, όσοι το επιθυμούν θα έχουν την ευκαιρία να γίνουν δότες μυελού των οστών σε συνεργασία με το Όραμα Ελπίδας που θα έχει κατά τη διάρκεια της εκδήλωσης έντονη παρουσία. Θα ακολουθήσουν κληρώσεις με δώρα.
Η Είσοδος θα είναι ελεύθερη για το κοινό. Για περισσότερες πληροφορίες μπορείτε να καλείτε στο 210 99 21 804 και στο 697 530 5602

Το Αρχαίο Δράμα Εμπνέει
2026-04-26 14:00 - 17:00 | Θέατρο Τέχνης Κάρολου Κουν Φρυνίχου, Φρυνίχου 14, Πλάκα, Αττική, 105 58, Greece
Το Αρχαίο Δράμα Εμπνέει και η Αθήνα Ενώνει τους Νέους της Ευρώπης
24-26 Απριλίου 2026 /Θέατρο Τέχνης-Φρυνίχου
Διοργάνωση Αναπτυξιακή Εταιρεία Δήμου Αθηναίων- ‘Ιδρυμα Μιχάλης Κακογιάννης
Μια τριήμερη καλλιτεχνική συνάντηση μαθητών από την Ελλάδα και το εξωτερικό αφιερωμένη στο Αρχαίο Δράμα διοργανώνει ο Δήμος Αθηναίων μέσω της Αναπτυξιακής Αθήνας σε συνεργασία με το Ίδρυμα Μιχάλης Κακογιάννης.
Η δράση «Το Αρχαίο Δράμα Εμπνέει και Ενώνει τους Νέους της Ευρώπης», θα πραγματοποιηθεί από τις 24 έως τις 26 Απριλίου 2026 στο ιστορικό, πολυβραβευμένο Θέατρο Τέχνης Κάρολος Κουν της οδού Φρυνίχου και φιλοδοξεί να αναδείξει τη διαχρονική δύναμη του αρχαίου ελληνικού θεάτρου ως κοινού πολιτισμικού τόπου διαλόγου, δημιουργίας και συνεργασίας.
Μαθητές από την Αθήνα, την Πάφο, τη Σεβίλλη και την ελληνική ομογένεια της Γερμανίας παρουσιάζουν παραστάσεις και σύγχρονες διασκευές αρχαίου δράματος, εκφράζοντας τις ανησυχίες, τα οράματα και τις αξίες της νέας γενιάς. Μέσα από δημιουργικές σκηνικές προσεγγίσεις, οι νέοι αναδεικνύουν τη διαχρονικότητα θεμάτων, όπως η δικαιοσύνη, η ελευθερία, η δημοκρατία, η σύγκρουση και η συμφιλίωση. Το αρχαίο δράμα αναδεικνύεται όχι μόνο ως πολιτιστική κληρονομιά, αλλά και ως ζωντανό εργαλείο παιδείας, επικοινωνίας και καλλιτεχνικής έκφρασης.
Η διοργάνωση αποτελεί μια γιορτή δημιουργικότητας και συμμετοχής, όπου η τέχνη γίνεται γέφυρα που ενώνει γλώσσες, κουλτούρες και εμπειρίες, επιβεβαιώνοντας ότι το αρχαίο δράμα συνεχίζει να εμπνέει, να προβληματίζει και να ενώνει τις νέες γενιές της Ευρώπης.
Η δράση αποκτά ιδιαίτερο συμβολισμό, καθώς πραγματοποιείται στην Αθήνα, την πόλη όπου γεννήθηκε το αρχαίο θέατρο και παρουσιάστηκαν για πρώτη φορά έργα των μεγάλων αρχαίων τραγικών ποιητών, του Σοφοκλή, του Ευριπίδη και του Αισχύλου. Η πόλη οφείλει να λειτουργεί ως σημείο συνάντησης πολιτισμών και ως ζωντανή σκηνή διαλόγου για τη νέα γενιά της Ευρώπης.
Η πρωτοβουλία στοχεύει να αναδείξει την Αθήνα ως διεθνή τόπο ένωσης και δημιουργικής έκφρασης των νέων, ενισχύοντας την ευρωπαϊκή ταυτότητα μέσα από την κοινή πολιτιστική ρίζα. Παράλληλα, καλλιεργεί την ενσυναίσθηση, τον σεβασμό στη διαφορετικότητα και το ομαδικό πνεύμα, προβάλλοντας τη σημασία της τέχνης ως γέφυρας επικοινωνίας.
«Το Αρχαίο Δράμα Εμπνέει και η Αθήνα Ενώνει τους Νέους της Ευρώπης»
ΠΡΟΓΡΑΜΜΑ ΠΑΡΑΣΤΑΣΕΩΝ
Παρασκευή 24 Απριλίου 2026
15.00 – 16.00 ΕΝΕΕΓΥΛ Αγ.Δημητρίου – 2ο Γυμνάσιο Αργυρούπολης (40’) «Φιλοκτήτης» του Σοφοκλή
16.00-17.00 Ελλ. Γυμν. Ντύσσελντορφ – Ελλ. Γυμν. Βούπερταλ (45’) «Η Pina Bausch συνομιλεί με τους αρχαίους ελληνικούς μύθους… από την Ιφιγένεια ως τον Ορφέα»
17.00 – 18.00 Νικολαΐδειο Γυμνάσιο Πάφου (45’) «Όρνιθες» του Αριστοφάνη
18.00 – 19.00 5ο Γυμνάσιο Περιστερίου (50’) «Ελένη» του Ευριπίδη
Κυριακή 26 Απριλίου 2026
14.00-15.00 1ο Πρότυπο Λύκειο Αθήνας / Γεννάδειο (30’) «Η Αντιγόνη στην Αϊτή», της Σάρας Θηλυκού
15.00-16.00 In albis teatro – Morón de la Frontera, Sevilla (40’) «Τρωάδες» του Ευριπίδη
16.00-17.00 4ο ΓΕΛ Παλαιού Φαλήρου (35’) «Με αφορμή την Ιφιγένεια»
Οι δράσεις υλοποιούνται στο πλαίσιο του Υποέργου 1 της Πράξης «Δράσεις προβολής, ενίσχυσης και προώθησης του τουρισμού στον Δήμο Αθηναίων» στο Πρόγραμμα Αττική 2021 – 2027, ΟΠΣ 6018475. Η Πράξη συγχρηματοδοτείται από το Ευρωπαϊκό Ταμείο Περιφερειακής Ανάπτυξης.

Ο Λαβύρινθος του Πάνα
2026-04-26 18:00 - 20:00 | Κινηματοθέατρο Ίριδα – ΠΟΦΠΑ, Ακαδημίας 55 & Ιπποκράτους 15, Αθήνα, Αττική, Greece
Το σεμινάριο «Ο Λαογραφικός Τρόμος στον Κινηματογράφο» και ο Κινηματογραφικός Τομέας του Π.Ο.Φ.Π.Α. στις 26/04/26 (18:00 μ.μ.) εξετάζουν τα όρια της παιδικής φαντασίας και την ανάγκη για απόδραση μέσω της ταινίας του Guillermo del Toro, El laberinto del fauno (2006). Προλογίζουν οι Θάνος Αρμάγος και Γιώργος Βορριάς (Spoiler Alert).
«Κάποτε είχα πλήθος ονομάτων. Αρχαία ονόματα που μόνο ο άνεμος και τα δέντρα μπορούν να προφέρουν. Είμαι το βουνό, το δάσος και η γη. Είμαι… είμαι ένας φαύνος».
Στον μεθοριακό χώρο ανάμεσα στην παιδική φαντασία και τη βία της εξουσίας, η πραγματικότητα αποκτά τη μορφή ενός σκοτεινού παραμυθιού. Μέσα σε ένα απομονωμένο τοπίο, όπου ο πόλεμος δεν αποτελεί απλώς φόντο αλλά μια διαρκή, ασφυκτική παρουσία, η αθωότητα της παιδικής ματιάς μετατρέπεται σταδιακά σε εργαλείο διαφυγής και ταυτόχρονα σε παγίδα. Έτσι, υπόγειοι διάδρομοι, αρχαία πλάσματα και αλλεπάλληλες δοκιμασίες συνθέτουν έναν μυστικιστικό λαβύρινθο, όπου το μαγικό δεν αναιρεί το πραγματικό, αλλά το αντανακλά με ακόμη σκληρότερους όρους.
Καθώς όμως η διαδρομή βαθαίνει, το αίμα, η υπακοή και η ανυπακοή αποκτούν ολοένα και μεγαλύτερη συμβολική βαρύτητα, ενώ η παιδικότητα φθείρεται μέσα από εμπειρίες που θυμίζουν τελετή μύησης. Εκεί, τα τέρατα δεν παραμένουν ποτέ μονοδιάστατα, την ίδια στιγμή που οι άνθρωποι αποδεικνύονται πιο τρομακτικοί από αυτά. Υπό αυτό το πρίσμα, η ηρωίδα οδηγείται αναπόφευκτα σε μια κρίσιμη επιλογή: όχι απλώς ανάμεσα στο πραγματικό και το παραμυθιακό, αλλά ανάμεσα στην υποταγή και τη θυσία. Και σε αυτό το σημείο, στο κέντρο του λαβυρίνθου, η ενηλικίωση δεν έρχεται ως λύτρωση, αλλά ως μια αναπόφευκτη πράξη μεταμόρφωσης.

Ανθρωπολογία και Χορός στον Βύρωνα
2026-04-26 18:00 - 20:00 | Κέντρο Μελέτης Χορού Ι.&Ρ. Ντάνκαν Βύρωνας, Χρυσάφης 34, Βύρωνας, Αττική, Greece
Ανθρωπολογία και Χορός στον Βύρωνα
Στο πλαίσιο της Παγκόσμιας Ημέρας Χορού, η Ομάδα Ειδικού Ενδιαφέροντος για την Ανθρωπολογία του Χορού του Συλλόγου Κοινωνικών Ανθρωπολόγων Ελλάδας (ΣΚΑΕ) σε συνεργασία με το Τμήμα Μελέτης Χορού Ι. & Ρ. Ντάνκαν και το Εργαστήριο Γλώσσας, Λαογραφίας και Πολιτισμού (Παιδαγωγικό Τμήμα Δημοτικής Εκπαίδευσης, Πανεπιστήμιο Ιωαννίνων) διοργανώνουν την εκδήλωση «Ανθρωπολογία και Χορός: Διάλογοι και Στοχασμοί».
Η εκδήλωση θα πραγματοποιηθεί την Κυριακή 26 Απριλίου και ώρα 18:00 στο Κέντρο Μελέτης Χορού Ισιδώρας και Ραϋμόνδου Ντάνκαν (Χρυσάφη 34-36 & Δικαιάρχου, Βύρωνας) και θα έχει τη μορφή μιας ανοικτής συζήτησης με θέμα τη σχέση της κοινωνικής ανθρωπολογίας με τον χορό ως πολιτισμική μορφή, κοινωνικο-πολιτική δράση και ως τέχνη.
Το θέμα της φετινής εκδήλωσης περιστρέφεται γύρω από την ανθρωπολογική μελέτη του χορού στα κοινωνικά του πλαίσια, την πολυμεσική έρευνα στο πεδίο των χορευτικών επιτελέσεων, μέσα από την κατάθεση της ερευνητικής εμπειρίας δύο ανθρωπολόγων (Ε.ΔΙ.Π. Ναταλία Κουτσούγερα Τμήμα Κοινωνικής Ανθρωπολογίας Πάντειο Πανεπιστήμιο, Αναπλ. Καθηγητής Χρήστος Παπακώστας Παιδαγωγικό Τμήμα Δημοτικής Εκπαίδευσης Πανεπιστήμιο Ιωαννίνων) και μιας μελετήτριας/ερευνήτριας χορευτικών σπουδών (Αναπλ. Καθηγήτρια Ναταλί Ζερβού, Dance School of Education, Πανεπιστήμιο του Wisconsin-Madison) που εργάζονται στον ακαδημαϊκό χώρο και δραστηριοποιούνται σε διαφορετικά χορευτικά πεδία και χορευτικά είδη. Η εκδήλωση θα έχει τη μορφή μιας ελεύθερης συζήτησης που θα πραγματοποιηθεί σε κυκλικό περιβάλλον.
Την εκδήλωση έχει οργανώσει η Ομάδα Ειδικού Ενδιαφέροντος για την Ανθρωπολογία του Χορού του Συλλόγου Κοινωνικών Ανθρωπολόγων Ελλάδας (ΣΚΑΕ). Η ομάδα λειτουργεί από τον Απρίλιο του 2022, στο πλαίσιο των Ομάδων Ειδικού Ενδιαφέροντος του Συλλόγου Κοινωνικών Ανθρωπολόγων Ελλάδας (ΣΚΑΕ). Τα μέλη της Ομάδας είναι μέλη του ΣΚΑΕ και αποτελούνται από ανθρωπολόγους και ερευνήτριες/ές από συναφή πεδία που μελετούν διάφορες όψεις του χορευτικού φαινομένου και πρακτικές του χορού, στην Ελλάδα και αλλού. Για την εκδήλωση συνεργάστηκαν τα εξής μέλη της Ομάδας Ειδικού Ενδιαφέροντος για την Ανθρωπολογία του Χορού: Nαταλία Κουτσούγερα, Χρήστος Παπακώστας, Ναταλί Ζερβού, Κατερίνα Βασιλάκη, Βασιλική Μαυρίδη, Νατάσα Χαντά-Μάρτιν .
Η εκδήλωση είναι με ελεύθερη είσοδο.

Η μεγάλη Γιορτή και η Βασίλισσα Διατροφή
2026-04-26 18:00 - 20:00 | Δημοτικό Θέατρο Πεύκης, Χρυσοστόμου Σμύρνης & Ρήγα Φεραίου, Πεύκη, Αττική, 15121, Greece
Μια νέα θεατρική παράσταση για παιδιά στις τρυφερές ηλικίες των 3-9 ετών έρχεται να παρουσιαστεί από τον Δήμο Λυκόβρυσης – Πεύκης, την Κυριακή 26 Απριλίου 2026 και ώρα 18:00, στο Δημοτικό Θέατρο Πεύκης. Ο τίτλος της παράστασης είναι «Η μεγάλη Γιορτή και η Βασίλισσα Διατροφή». Η μεγάλη γιορτή καταφθάνει και όλα είναι στην θέση τους ή μήπως όχι; Μεγάλη αναστάτωση επικρατεί στο παλάτι της βασίλισσας Διατροφής. Μα τι συνέβη, Τα παιδιά γίνονται βοηθοί και βάζουν στην σωστή σειρά φρούτα, λαχανικά, πουλερικά και γαλακτοκομικά.
Πρόκειται για μια βιωματική θεατρική παράσταση που προσεγγίζει με ευαισθησία τους λιλιπούτειους θεατές, αποσπά το ενδιαφέρον τους και τους δείχνει την αξία της σωστής διατροφής, μέσα από το παιχνίδι.
Η είσοδος είναι ελεύθερη.
Ο Δήμαρχος Λυκόβρυσης-Πεύκης κ. Μάριος Ψυχάλης δηλώνει : «Με ιδιαίτερη χαρά υποδεχόμαστε στον Δήμο μας τη θεατρική παράσταση «Η μεγάλη Γιορτή και η Βασίλισσα Διατροφή», μια όμορφη και δημιουργική θεατρική δράση που απευθύνεται στα παιδιά μας, στις πιο τρυφερές ηλικίες και συνδυάζει ψυχαγωγία και εκπαίδευση.
Ως Δήμος Λυκόβρυσης – Πεύκης, συνεχίζουμε να επενδύουμε σε πολιτιστικές εκδηλώσεις με παιδαγωγικό χαρακτήρα, που ενώνουν, εμπνέουν και δίνουν αξία στον ελεύθερο χρόνο των παιδιών, στηρίζοντας παράλληλα την οικογένεια και τη νέα γενιά. Προσκαλούμε όλους τους γονείς και τα παιδιά να συμμετάσχουν και να απολαύσουν αυτή τη γιορτή δημιουργίας, γνώσης και χαράς!»

Λυσιστράτη στην Ηλιούπολη
2026-04-26 18:30 - 20:30 | Δημοτικό Θέατρο Ηλιούπολης Μίκης Θεοδωράκης, Σοφοκλή βενιζέλου 112 και Πρωτόπαπα, Ηλιούπολη, Αττική, 16342, Greece
Ο Πολιτιστικός Σύλλογος «Καλλίχορος» ανεβάζει τη «Λυσιστράτη» του Αριστοφάνη την Κυριακή 26 Απριλίου στις 6.30 μ.μ. στο Δημοτικό Θέατρο Ηλιούπολης «Μίκης Θεοδωράκης», με ένα διαχρονικό μήνυμα πιο επίκαιρο από ποτέ: «η δύναμη της ενότητας και της συλλογικής δράσης μπορεί να αλλάξει τον κόσμο». Η γυναίκα με θάρρος, ευφυΐα και αποφασιστικότητα γίνεται ο φορέας της αλλαγής και καταφέρνει το ύψιστο αγαθό την ειρήνη.
Μέσα από τη ματιά των δημιουργών: “το έργο δεν αποτελεί μόνο αιχμηρή σάτιρα. Αναδεικνύει και βαθιά ανθρώπινα, συγκινητικά στοιχεία, αγγίζοντας στιγμές πόνου και αγωνίας, καυτηριάζοντας παθογένειες της κοινωνίας. Πέρα από το ισχυρό αντιπολεμικό μήνυμα θέλουμε να καταδείξουμε ότι η γυναίκα, διαχρονικά, βιώνει την υποτίμηση και τον παραγκωνισμό μέσα σε κοινωνικά πλαίσια που συχνά περιορίζουν τη φωνή και την παρουσία της. Παρά τη βαθιά της συμβολή ως γεννήτρια ζωής, φορέας αξιών και πυλώνας της οικογένειας, η αξία της υποβαθμίζεται. Ωστόσο, μέσα από τη σιωπή της αναδύεται μια δύναμη ουσιαστική και αδιάκοπη, που αμφισβητεί τα στερεότυπα και διεκδικεί, με αξιοπρέπεια και επιμονή, τη θέση που της αρμόζει. Η ανάδειξη της αξίας της δεν αποτελεί μόνο πράξη δικαιοσύνης, αλλά «αναγκαία και ικανή συνθήκη» για έναν ισορροπημένο ανθρώπινο πολιτισμό“.
Διασκευή και Σκηνοθεσία: Λαμπρινή Τασούλα
Θίασος: 25 άτομα ερασιτέχνες μέλη του Συλλόγου
Με την υποστήριξη του Δήμου Ηλιούπολης.
Λίγα λόγια για τον Καλλίχορο: «Ο Πολιτιστικός Ψυχαγωγικός και Εκπαιδευτικός Σύλλογος Καλλίχορος βρίσκεται στη γειτονιά της Αγίας Μαρίνας και εδρεύει στην οδό Αρτεμισίου 6. Από το 2010 μέχρι σήμερα, έχει αναπτύξει μια ιδιαίτερα έντονη και σταθερή πολιτιστική δράση στην περιοχή της Ηλιούπολης, προσφέροντας μια μεγάλη ποικιλία δραστηριοτήτων για όλες τις ηλικίες. Στο πρόγραμμά του περιλαμβάνονται όλα τα είδη χορών, δίνοντας την ευκαιρία στα μέλη του να γνωρίσουν διαφορετικές παραδόσεις και τρόπους κίνησης. Παράλληλα, ο σύλλογος δίνει μεγάλη έμφαση στις τέχνες μέσα από θεατρικές ομάδες και παραστάσεις, αλλά και στην καλλιέργεια της οικολογικής συνείδησης, διοργανώνοντας περιβαλλοντικές εκδηλώσεις και δράσεις. Με αυτή την πολυδιάστατη παρουσία, ο Καλλίχορος συνεχίζει να αποτελεί ένα σημαντικό κέντρο πολιτισμού, ψυχαγωγίας και εκπαίδευσης για ολόκληρη την τοπική κοινωνία της πόλης μας».
Eάν θέλετε να επικοινωνήσετε με τον Πολιτιστικό Σύλλογο μπορείτε να καλείτε στο 6978510789

Οι λαχειοπώλες τ' ουρανού
2026-04-26 19:00 - 21:00 | Σωματείο Βάσης Ενοικιαστών Αθήνας ΣΒΕΑ, Σήστου 7-9, Αθήνα, Αττική, 10445, Greece
Την Κυριακή 26/4/26 βλέπουμε μαζί το ντοκιμαντέρ «Οι λαχειοπώλες τ’ ουρανού». Ένα ανεξάρτητο ελληνικό ντοκιμαντέρ που αποτελεί μια ιστορική αναδρομή στους κοινωνικούς και ταξικούς αγώνες στην Ελλάδα των δεκαετιών του ’60 και του ’70, εστιάζοντας σε σημαντικά γεγονότα της σύγχρονης ελληνικής ιστορίας μέσα από οκτώ αφηγήσεις:

Τους αγώνες των οικοδόμων το 1961.
Τις δυναμικές διαδηλώσεις των Ιουλιανών το 1965.
Τους αντιδικτατορικούς αγώνες κατά της Χούντας.
Το κίνημα των εργοστασιακών σωματείων και τις καταλήψεις χώρων εργασίας κατά τη Μεταπολίτευση.

Σκοπός της ταινίας είναι η αναβίωση του πολιτικού κλίματος εκείνης της εποχής και η ανάδειξη της παρακαταθήκης που άφησαν αυτοί οι αγώνες για το σήμερα. Διάρκεια 92min. Ώρα προσέλευσης 19:00.
Στον χώρο θα υπάρχουν σνακς και αφεψήματα με ελεύθερη συνεισφορά για την οικονομική ενίσχυση του σωματείου. Οργάνωση από τη βάση – για τη βάση. Σας περιμένουμε!
* Ο χώρος δεν είναι προσβάσιμος σε αναπηρικά αμαξίδια.
ΣΒΕΑ
Σήστου 7-9
3′ Μετρό-ΗΣΑΠ Αττική
